《雨霖铃 清明过何笛帆乘骝桥故居》
清代·朱祖谋

昏鸦啼涩。近连桥、路暗雨如织。孤云一逝何处，门巷乱、苔花綦迹。

薄暝流飙，旋起渐、尘动欹壁。甚燕燕、凄语东邻，此地无人解吹笛。

天涯酒醒消魂极。但悤悤、酹地空尊泣。文章枉换羁旅，零落尽、茂陵残笔。

夜壑孤吟，应省今朝、过了寒食。待剪纸、重与招魂，梦断枫林黑。

作者简介：1857.7.21-1931.11.22，原名朱孝臧，字藿生，一字古微，一作古薇，号沤尹，又号彊村，浙江吴兴人。光绪九年（1883）进士，官至礼部右侍郎，因病假归作上海寓公。工倚声，为晚清四大词家之一，著作丰富。书法合颜、柳于一炉；写人物、梅花多饶逸趣。卒年七十五。著有《彊村词》。